Il-pranzijiet Qegħduk f'ras il-mejda? Tintefaħx! Kun magħhom bħallikieku wieħed minnhom; aħseb fihom u wara oqgħod bilqiegħda. U meta tkun ħsibt għal kollox inxteħet bilqiegħda, ħa tifraħ magħhom, u għall-imġiba tajba tiegħek tikseb kuruna. Tkellem, int li int ixjeħ, għax jixraqlek; imma tkellem bl-għaqal u twaqqafx id-daqq. Fejn hemm ix-xalar, tintilifx fil-kliem; u toqgħodx tilgħabha tal-għaref barra minn ħinu. Bħal siġill b'rubin ingastat fid-deheb, hekk hu kunċert tal-mużika waqt xi festa tal-inbid. Bħal siġill bi żmerald tad-deheb, hekk hu d-daqq tal-mużika ma' nbid ħelu. Tkellem, żagħżugħ, jekk għandhom bżonnok, l-aktar darbtejn jekk tkun mitlub. Tkellem fil-qosor, u għid ħafna fi ftit kliem, kun bħal wieħed li jaf imma fl-istess ħin iżomm is-skiet. Fost il-kbarat toqgħodx tintrefa', u toqgħodx tpaċpaċ waqt li ħaddieħor ikun jitkellem. Qabel ir-ragħda tasal ħafifa l-berqa, qabel il-modestja tiġi l-grazzja. Qum meta jkun sar il-ħin u tkunx l-aħħar wieħed, iġri lura lejn darek bla tnikkir. Hemmhekk ixxala u agħmel dak li għandek f'rasek, u tidnibx bi kliem kburi. U ta' dan bierek 'il min ħalqek, u qed ixebbgħek bil-ġid tiegħu. Il-biża' ta' Alla Min jibża' mill-Mulej jilqa' twiddibu, u dawk li jbakkru biex ifittxuh isibu r-rieda tajba tiegħu. Min ifittex il-Liġi, jimtela biha, imma min juri wiċċ b'ieħor jitfixkel fiha. Dawk li jibżgħu mill-Mulej isirilhom il-ħaqq, u l-għemejjel tajba tagħhom jiddu bħad-dawl. Bniedem midneb ċanfira ma jagħtix kasha, u jgħawweġ il-Liġi skont kapriċċih. Bniedem bis-sens ma jwarrab ebda ħsieb; imma l-insolenti u l-imkabbar ma jċedix bil-biża'. Tagħmel xejn mingħajr ħsieb, u mbagħad ma jkollokx għalfejn jisgħob bik. Timxix fi triq kollha tfixkil, u ma titfixkilx darbtejn fiż-żrar. M'għandux ikollok fiduċja żejda fi triq watja, u oqgħod għassa għal mogħdijietek. Oqgħod għassa fuqek innifsek f'kulma tagħmel, għax dan hu l-ħarsien tal-kmandamenti. Min joqgħod għal-Liġi jagħti kas tal-kmandamenti, u min jafda fil-Mulej ma jitlef xejn.